Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Il-President tal-Kummissjoni Ewropea Ursula von der Leyen illum ħabbret fis-Summit Globali dwar is-Saħħa tal-G20 f'Ruma inizjattiva ta' Tim Ewropa għall-manifattura u l-aċċess għall-vaċċini, il-mediċini u t-teknoloġiji tas-saħħa fl-Afrika. L-inizjattiva se tgħin biex jinħoloq ambjent favorevoli għall-manifattura lokali tal-vaċċini fl-Afrika u tindirizza l-ostakli kemm min-naħa tal-provvista kif ukoll min-naħa tad-domanda, bl-appoġġ ta' EUR 1 biljun mill-baġit tal-UE u mill-istituzzjonijiet Ewropej ta' finanzi għall-iżvilupp bħall-Bank Ewropew tal-Investiment (il-BEI). Dan l-ammont se jkompli jissaħħaħ permezz ta' kontribuzzjonijiet mill-Istati Membri tal-UE. Il-President tal-Kummissjoni Ewropea, Ursula von der Leyen, qalet: “Il-kapaċitajiet u l-istituzzjonijiet tas-saħħa lokali huma l-pedament tas-saħħa globali, iżda llum l-Afrika timporta 99 % tal-vaċċini tagħha u 94 % tal-mediċini tagħha. Jeħtieġ li dan jinbidel. Tim Ewropa se jappoġġa lill-Afrika b'aktar minn EUR 1 biljun u b'għarfien espert biex jgħin jiżviluppa l-industriji farmaċewtiċi, bijoteknoloġiċi u medtech tagħha stess, u se jiffaċilita l-aċċess ekwu għal prodotti u teknoloġiji ta' kwalità u sikuri. L-inizjattiva se tgħin ukoll fl-iżvilupp ta' għadd ta' ċentri ta' manifattura reġjonali madwar il-kontinent, sabiex l-Afrika kollha kemm hi tkun tista' tibbenefika.” Il-Kummissarju għas-Sħubijiet Internazzjonali, Jutta Urpilainen, qalet: “L-inizjattiva Tim Ewropa se tikkontribwixxi għall-isforzi tas-sħab Afrikani tagħna biex itejbu l-aċċess għal prodotti tas-saħħa affordabbli u li jsalvaw il-ħajja, javvanzaw il-kopertura universali tas-saħħa, u jsaħħu s-sistemi tas-saħħa. Se tagħti spinta wkoll lill-ħiliet u tgħin biex jinħolqu l-impjiegi u l-opportunitajiet għall-ġenerazzjonijiet iż-żgħar tal-Afrika. Din l-inizjattiva, li twieldet minn tagħlima ewlenija minn din il-pandemija, tospita l-ispirtu tas-solidarjetà u s-sħubijiet ta' benefiċċju reċiproku li l-UE tippromwovi.” L-indirizzar tal-COVID-19 u t-tħejjija għall-pandemija li jmiss Id-dinja issa għandha vaċċini sikuri u effettivi kontra l-COVID-19. Għalhekk, il-prijorità immedjata ta' Tim Ewropa tibqa' li jappoġġa u jaċċellera l-kampanji ta' tilqim fil-pajjiżi sħab, primarjament permezz tal-appoġġ għall-COVAX, il-kondiviżjoni tal-vaċċini, u l-indirizzar tal-lakuni loġistiċi u l-iżvilupp tal-kapaċità tal-awtoritajiet tas-saħħa u tal-ħaddiema. Il-COVID-19 enfasizzat problema strutturali sottostanti: id-diskrepanza kbira fil-kapaċitajiet tal-manifattura madwar id-dinja. Pereżempju, l-Ewropa kienet kapaċi timmanifattura 400 miljun doża ta' vaċċini tal-COVID-19 s'issa, u li tesporta nofshom. Fl-istess ħin, il-kriżi wriet l-importanza tad-diversifikazzjoni tal-ktajjen tal-valur globali, u tiftaħ opportunità għall-Afrika u l-Ewropa. Il-mexxejja Afrikani appellaw biex tingħata spinta lill-produzzjoni farmaċewtika fl-Afrika, u Tim Ewropa qed iwieġeb għal din is-sejħa biex jappoġġa lill-kontinent fil-bini tal-kapaċitajiet b'saħħithom ta' manifattura u produzzjoni tiegħu stess. L-inizjattiva l-ġdida se tikkomplementa l-isforzi eżistenti fi ħdan l-Aċċelleratur tal-Aċċess għall-Għodod għall-COVID-19 (ACT), b'mod partikolari t-Task Force tal-Manifattura tal-COVAX. Inizjattiva ta' 360˚, b'appoġġ fuq medda qasira, medja u twila ta' żmien L-inizjattiva Tim Ewropa hija pakkett ta' appoġġ integrat u komprensiv li se tindirizza l-ostakli għall-manifattura u l-aċċess għall-prodotti u t-teknoloġiji tas-saħħa fl-Afrika minn kull angolu, u se tqiegħed l-atturi u l-istituzzjonijiet tal-kontinent fil-qalba tiegħu. Min-naħa tal-provvista, flimkien mal-BEI u l-banek tal-iżvilupp, l-inizjattiva se tinċentiva u tnaqqas ir-riskju tal-investiment f'kumpaniji farmaċewtiċi u bijoteknoloġiċi lokali. Pereżempju, illum il-Kummissjoni Ewropea u l-BEI qed iħabbru pjattaforma ta' koordinazzjoni għall-banek Ewropej għall-iżvilupp biex jiffaċilitaw l-investiment fis-settur tas-saħħa fl-Afrika. L-inizjattiva Tim Ewropa se tappoġġa t-trasferiment tat-teknoloġija u tiżviluppa għadd ta' ċentri ta' manifattura reġjonali f'allinjament mal-Unjoni Afrikana u ċ-Ċentri Afrikani għall-Prevenzjoni u l-Kontroll tal-Mard (CDC tal-Afrika) li reċentement nedew is-Sħubijiet għall-Manifattura Afrikana tat-Tilqim. Flimkien ma' diversi kontropartijiet Afrikani u internazzjonali, il-Kummissjoni diġà qed timpenja ruħha b'mod attiv fi proġetti promettenti fl-Afrika t'Isfel, is-Senegal, l-Eġittu, il-Marokk u r-Rwanda. Min-naħa tad-domanda, l-inizjattiva se taħdem mal-mexxejja u l-komunitajiet Afrikani biex tindirizza l-frammentazzjoni tas-swieq lokali u tgħin biex tikkonsolida d-domanda, tiffaċilita l-integrazzjoni tas-suq u l-użu ta' oġġetti prodotti lokalment. L-inizjattiva se ssaħħaħ ħafna s-sistemi farmaċewtiċi u tas-saħħa, u b'hekk toħloq ambjent li jippermetti s-sostenibbiltà. Hija ser tikkontribwixxi għall-iżvilupp tar-riżorsi umani billi tinvesti fil-ħiliet u l-edukazzjoni, billi żżid il-kapaċitajiet ta' riċerka Afrikani, u billi ssaħħaħ il-kooperazzjoni xjentifika bejn iż-żewġ kontinenti. L-inizjattiva se tindirizza wkoll il-problema tal-prodotti ffalsifikati u se tagħti spinta lill-fiduċja fil-prodotti lokali billi ssaħħaħ l-oqfsa regolatorji. F'dan il-kuntest, l-Aġenzija Afrikana tal-Mediċini (AMA) futura tista' sserraħ fuq l-Aġenzija Ewropea għall-Mediċini. Il-Kummissjoni Ewropea hija wkoll lesta li tappoġġa soluzzjonijiet diġitali, pereżempju biex jiġu ttraċċati l-vaċċini u l-mediċini tul il-katina tal-provvista. Din l-inizjattiva speċifika tat-Tim Ewropa se tkun appoġġata aktar minn inizjattivi oħra tas-saħħa nazzjonali, reġjonali u globali appoġġati mill-Ewropa Globali. Il-Kummissjoni hija ħerqana li tirfed is-sistemi tas-saħħa u tippromwovi s-sigurtà tas-saħħa u t-tħejjija għall-pandemiji. Il-passi li jmiss Diġà beda x-xogħol biex dawn l-impenji jsiru realtà. Il-Kummissjoni ilha involuta għal numru ta' xhur mas-sħab Afrikani, l-Istati Membri tal-UE, il-BEI, l-istituzzjonijiet Ewropej għall-finanzjament tal-iżvilupp, u s-settur privat. Għadd ta' Stati Membri tal-UE indikaw l-interess tagħhom li jissieħbu f'din l-inizjattiva tat-Tim Ewropa. L-istrateġija komprensiva u l-passi operazzjonali ser jitħejjew f'kollaborazzjoni mill-qrib mas-sħab Afrikani. Tim Ewropa ser jaħdem b'mod intensiv matul din is-sena biex iħejji l-ewwel avviżi fis-summit UE-Afrika li jmiss. Għal Aktar Informazzjoni Skeda informattiva tal-Inizjattiva ta' Tim Ewropa dwar il-manifattura u l-aċċess għall-vaċċini, il-mediċini u t-teknoloġiji tas-saħħa fl-Afrika